Georg Körner

**Georg Körner** (* 28. nowembra 1717 w Pölbitz pola Šwikawy; † 3. meje 1772 w Bockauwje, Rudne horiny) bě sakski ewangelski farar, filolog, stawizniski slědźer a chronist Rudnych horin. Wón bě z čłonom Serbskeho prědarskeho towarstwa a jedyn z prěnich sorabistiskich slědźerjow, byrnjež žane wosobinske abo powołanske styki z Łužicu njeměł. 

## Žiwjenje
Serbsce bě młody Körner w šulskim času w Šwikawje pola serbskeho wojaka měšćanskeje garnizony wuknył. Jako dźěše w lěće 1739 na studij do Lipska, nawjaza kontakt k serbskim studentam a přistupi serbskemu kolegijej. W lětomaj 1744/45 wobdźěli so jako pólny prědar na Druhej šleskej wójnje a wot 1747 hač do swojeje smjerće skutkowaše jako farar w Bockauwje.

Körner bě woženjeny, njeměješe pak prawdźepodobnje žane dźěći.

## Skutkowanje
Körnerowe najwažniše dźěło bě tehdy njewozjewjeny słownik *Wendisches oder slavonisch-deutsches ausführliches und vollständiges Wörterbuch*, kotryž je z 2000 stronami jedyn z najwjetšich a zdobom najstaršich serbskich słownikow. Słownik wuńdźe k prěnjemu razej hakle 1979/80 jako faksimile.

Składnostnje połstateho jubileja Serbskeho prědarskeho towarstwa w lěće 1767 wuwi Körner ideju přetworjenja Sorabije na slawistisku towaršnosć wučenych a jeje wuwiwanje na srjedźišćo wšěch serbskich slědźenjow. Zdobom namjetowaše tež załoženje sorabistiskeho časopisa. Körnerowa wizija bu hakle 80 lět pozdźišo ze załoženjom wědomostneje towaršnosće Serbow, Maćicy Serbskeje, zwoprawdźena. Tuž je Körner jedyn ze zažnych duchownych pućrubarjow moderneje sorabistiki.

## Spisy
* *Gesammlete Historische Nachrichten zur Pfarrhistorie von Aue, Bockau und Lauter betreffend die Lebensbeschreibungen aller Herrn Pastoren von der Zeit der Reformation an...*, 1755. (digitalizat w SLUB Drježdźany)
* *Philologisch-historische Abhandlung von dem Alterthume des böhmischen Bergwerks*, 1758. (digitalizat)
*  *Alte und neue Nachrichten von dem Bergflecken Bockau bey Schneeberg, in dem meißnischen Obererzgebirge, darinnen die Geschichte von dem Schlosse und Herrschaft Schwarzenberg vor dießmal abgehandelt wird, zum Neuenjahre 1758 und so künftighin jedesmal Stückweise mitgetheilet*, bey C. W. Fulden, Schneeberg 1758, digitalizat
* *Abriß einiger geographisch-historischen Nachrichten von dem Bergflecken Bockau beym Schneebe. Welche vom löblichen Bergwerke daselbst etwas in sich halten*, Schneeberg 1761, w rjedźe: *Kurzer Abriß einiger geographisch-historischen Nachrichten von dem Bergflecken Bockau beym Schneeberg im meißnischen Ober-Erz-Gebürge : nebst etlichen daran gränzenden Orten, Bergen, Flüssen etc* (digitalizat) 
* *Altes und Neues von Bockau bey Schneeberg zum Neuenjahre 1772 als eine Nachlese zur Chronik, No. 6*,  (bjez lěta; po 1772), digitalizat w Bayerskej statnej knihowni Mnichow 
* *Kurze historische Nachrichten von dem Freyguthe Albernau und Schindlerischblaufarbenwerke an der Mulde bey Schneeberg im meißnischen Obererzgebirge*, Schneeberg 1763 (digitalizat w SLUB Drježdźany)
* *Philologisch-kritische Abhandlung von der Wendischen Sprache und ihrem Nutzen in der Wissenschaft*, 1766. (digitalizat)
* *Wendisches oder slavonisch-deutsches ausführliches und vollständiges Wörterbuch. Eine Handschrift des 18. Jahrhunderts.* 5 dźělnych zwjazkow, wudał Reinhold Olesch, Köln/Wien 1979/80.

## Žórło
* Pollack, Friedrich: *Duchowny pućrubar sorabistiki. K 300. narodninam slawista Georga Körnera.* W Rozhledźe čo. 11/2017, str. 13–15.

## Wotkaz
* [''Körner, Georg''](http://saebi.isgv.de/biografie/Georg_K%C3%B6rner_(1717-1772)) – Sakska biografija